A kassai dómban
Kora reggel még, - oly hideg van -
S kis gyermekek hosszú sorokban
Templomba mennek.
Fiúk s lányok; külön padokba’
Imát rebegnek fagyoskodva
A jó Istennek!

Mise van s hosszú zsolozsmákat
Osztály-tanitók intonálnak
S mind énekelnek.
Köhécsel egy köhécsel másik,
Fiú s lány valamennyi fázik.
S a percek telnek.

Merev szemű, mogorva szentek,
Maguk elé némán tekintnek.
S az ódon ablak
Üvegkockáin játszi szinbe,
Egy-egy félénk sugárkát hint be,
Az aranyos nap.

A mise vége. - Nagy zsivajjal
Tolong, siet ki a gyerekraj,
Ragyog kint minden:
A tavasz édes illatárja,
A gyermekek szivét átjárja:
Itt van az Isten! 
Versek